作者:姚燧
標題:雙調・撥不斷四景
內容:草萋萋，日遲遲，王孫士女春遊戲。宮殿風微燕雀飛，池塘沙暖鴛鴦睡，正值著養花天氣。芰荷香，露華涼，若耶溪上蓮舟放。岸上誰家白麵郎，舟中越女紅裙唱，逞嬌羞模樣。楚天秋，好追遊，龍山風物全依舊。破帽多情卻戀頭，白衣有意能攜酒，好風流重九。雪漫漫，擁藍關，長安遠客心偏憚。瀹玉甌中冰雪寒，銷金帳裡羊羔鏇，這兩般任揀。